新樂府 紫毫筆	譏失職也
作者：白居易
朝代：唐

paragraphs: 紫毫筆，尖如錐兮利如刀。
江南石上有老兔，喫竹飲泉生紫毫。
宣城之人采爲筆，千萬毛中揀一毫。
毫雖輕，功甚重，管勒工名充歲貢。
君兮臣兮勿輕用，勿輕用，將何如。
願賜東西府御史，願頒左右臺起居。
搦管趨入黃金闕，抽毫立在白玉除。
臣有奸邪正衙奏，君有動言直筆書。
起居郎，侍御史，爾知紫毫不易致。
每歲宣城進筆時，紫毫之價如金貴。
慎勿空將彈失儀，慎勿空將錄制詞。